10 ระบบการควบคุมและตรวจสอบภายใน

บริษัท ยูนิค ไมนิ่ง เซอร์วิสเซส จำกัด (มหาชน) ให้ความสำคัญต่อการควบคุมภายในอย่างต่อเนื่อง
โดยคณะกรรมการบริษัทฯได้มอบหมายให้คณะกรรมการตรวจสอบสอบทานการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลืองหรือการทุจริต
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

ในการประชุมคณะกรรมการครั้งที่ 2/2552 เมื่อวันที่ 25 กุมภาพันธ์ 2552 คณะกรรมการบริษัทฯ
ร่วมกับคณะกรรมการตรวจสอบ 3 ท่าน
ได้ประชุมพิจารณาเรื่องประเมินความเพียงพอของระบบการควบคุมภายในของบริษัทฯ
โดยคณะกรรมการบริษัทฯ มีความเห็นว่า
บริษัทฯมีระบบการควบคุมภายในที่เพียงพอแล้วในสภาพปัจจุบันและสอดคล้องกับแบบประเมินระบบการควบคุมภายในของสำนักงานคณะกรรมการ
ก.ล.ต. ดังมีรายละเอียดดังนี้

1.  ด้านองค์กรและสภาพแวดล้อม

บริษัทฯมีโครงสร้างองค์กร ขอบเขตอำนาจของฝ่ายบริหารต่างๆที่ชัดเจน
ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายของบริษัทร่วมกัน
โดยบริษัทฯมีการตั้งเป้าหมายในการดำเนินงานทุกปี
และใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
บริษัทฯได้จัดทำคุณลักษณะที่พึงประสงค์หลักของพนักงานเพื่อเป็นแนวทางให้ผู้บริหารและพนักงานปฏิบัติตาม
และได้มีการกำหนดบทลงโทษไว้ในคู่มือพนักงาน

2.  ด้านการบริหารความเสี่ยง

บริษัทฯมีการกำหนดให้คณะกรรมการบริหารความเสี่ยง ทำการประเมินความเสี่ยงในด้านต่างๆ
และกำหนดแผนการจัดการความเสี่ยงตามสถานการณ์ของเศรษฐกิจและประเทศ
โดยมีการวิเคราะห์ถึงปัจจัยความเสี่ยงที่อาจเกิดขึ้น และหามาตรการเพื่อลดความเสี่ยงที่เกิดขึ้น
โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ในทุกเดือน
คณะกรรมการบริหารจะได้รับรายงานเกี่ยวกับความเสี่ยงและการจัดการความเสี่ยงเป็นประจำเดือน
เพื่อประโยชน์ในการติดตาม
ควบคุมการดำเนินงานและวิเคราะห์/ประเมินปัจจัยเสี่ยงที่เกิดขึ้นในแต่ละเดือน

3.  ด้านการควบคุมการปฏิบัติงานของฝ่ายบริหาร

บริษัทฯมีการกำหนดขอบเขตหน้าที่และอำนาจอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงาน ปัจจุบัน
บริษัทฯมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าวอย่างเพียงพอและรัดกุมแล้ว
การอนุมัติรายการระหว่างกันจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้นๆและมีความเห็นจากกรรมการตรวจสอบ
ตามกฎข้อบังคับของตลาดหลักทรัพย์แห่งประเทศไทย

4.  ระบบสารสนเทศและการสื่อสารข้อมูล

บริษัทฯได้ให้ความสำคัญในการจัดเก็บและบันทึกบัญชี รวมถึงกำกับดูแลให้นโยบายบัญชีของบริษัทฯ
เป็นไปตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการบริษัทฯได้รับทราบและสามารถตัดสินใจที่ถูกต้องได้
โดยเฉพาะข้อมูลทางบัญชีและการเงิน

5.  ระบบการติดตาม

บริษัทฯมีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น
หากมีข้อบกพร่องเกิดขึ้นจะต้องรายงานต่อผู้บริหารเพื่อแก้ไขซึ่งในอดีตที่ผ่านมาไม่มีการตรวจพบข้อบกพร่องอันเป็นสาระสำคัญ

บริษัทฯมีการติดตามประเมินผลการควบคุมภายในและประเมินคุณภาพการปฏิบัติงานโดยกำหนดวิธีปฏิบัติงาน
เพื่อติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของ
ฝ่ายบริหาร ผู้ควบคุมงานและผู้มีหน้าที่เกี่ยวข้อง รวมทั้งมีการวัดผลดำเนินงาน (KPI)
อย่างสม่ำเสมอ

นอกจากนี้มีการประเมินผลโดยการตรวจสอบของสายงานการตรวจสอบภายในตามแผนงานที่ได้รับการอนุมัติจากคณะกรรมการตรวจสอบ
กรณีพบข้อที่ควรปรับปรุง ได้มีการกำหนดวิธีปฏิบัติเพื่อให้ความมั่นใจว่าข้อตรวจพบจาก
การตรวจสอบและการสอบทานได้รับการพิจารณาแก้ไขปรับปรุงและมีการสั่งการให้ดำเนินการอย่างทันท่วงที

ในส่วนของการรายงาน
หน่วยงานตรวจสอบภายในได้มีการรายงานให้คณะกรรมการตรวจสอบทราบเป็นรายไตรมาส
ซึ่งคณะกรรมการตรวจสอบได้พิจารณาผลการตรวจสอบที่ผ่านมาแล้ว
เห็นว่าไม่พบประเด็นปัญหาหรือข้อบกพร่องที่เป็นสาระสำคัญ ซึ่งสอดคล้องกับความเห็นต่องบการเงิน
ณ วันที่ 31 ธันวาคม 2551 ของผู้สอบบัญชีของบริษัทฯ
ว่าระบบการควบคุมภายในของบริษัทฯนั้นมีความเพียงพอและมีประสิทธิผลแล้ว

ทั้งนี้ระหว่างไตรมาสที่ 4 ปี 2551 นี้ บริษัทฯได้มีการพิจารณาว่าจ้างบริษัท ไอษ์ธวิน จำกัด
ซึ่งเป็นผู้ให้บริการตรวจสอบภายในจากภายนอกให้เป็นหน่วยงานตรวจสอบภายในของบริษัทฯเพื่อช่วยปรับปรุงคุณภาพงานตรวจสอบและพัฒนาระบบการตรวจสอบภายในให้มีระบบการควบคุมภายในที่ดี
โดยเริ่มตั้งแต่เดือนธันวาคม ปี 2551 นี้เป็นต้นไป